- Hebrewsma
- ←
- 4
- →

4
Wan presi fu rostu gi bribisma
1 A pramisi fu Gado tak' un kan doro na a presi pe A o gi un rostu, de ete. Dat' meki un mus luku bun tak' no wan fu unu no tan na baka. 2 Bika wi srefi kisi a bun nyunsu fu yere leki fa den ben yere en. Ma gi den a nyunsu no tyari bun, bika den no bribi en di den yere en. 3 Ma wi di bribi o doro na a presi fu rostu. Leki fa Gado taki:
Mi sweri ini Mi atibron taki:
“Noiti den sa doro na a presi
pe Mi o gi den rostu.”
Ma A ben meki ala sani kba sensi di A ben meki grontapu. * Ps 95:11 4 Bika a skrifi wan presi fu a di fu seibi dei taki: “Gado rostu tapu a di fu seibi dei fu ala den wroko san A du.” * Gen 2:2 5 Ma na fesi wi si tak' Gado taki: “Noiti den sa doro na a presi pe Mi o gi den rostu.” * Ps 95:11
6 Den fosi sma di yere a bun nyunsu no doro na a presi fu di den no du san Gado taki. Ma a de so tak' son sma o doro na a presi ete. 7 Fu dat'ede Gado poti wan dei baka, èn dati na “tide”. Baka someni yari A ben meki David taki a srefi sani, leki fa un ben si na fesi kba:
Tide efu un yere Gado sten,
dan un no mus tranga un yesi. * Ps 95:7-8
8 Bika efu Yosua ben doro nanga den na a presi fu rostu, dan Gado no bo taki wan tra leisi fu wan tra dei. * Deut 31:7; Joz 22:4 9 Dati wani taki tak' wan dei* Ini Grikitongo a skrifi taki: “wan sabadei-rostu.” de ete pe a pipel fu Gado o rostu. 10 Bika a sma di doro na a presi fu rostu, e rostu fu en wroko, leki fa Gado ben rostu fu a wroko fu En. * Gen 2:2
11 Dat' meki un mus meki ala muiti fu doro na a presi fu rostu, èn no wan sma mus fadon fu di a meki a srefi fowtu leki den fu no bribi. 12 Bika a wortu fu Gado e libi èn a abi krakti. A srapu moro leki wan owru di srapu na ala tu sei. A e koti so dipi tak' a e prati wi yeye fu wi sili. A e prati bonyo nanga brudu, èn a e tyari den firi nanga den prakseri fu wi kon na krin. 13 Noti no kibri gi Gado. Ala sani de opo-opo na En fesi. Na En wi o abi fu gi frantwortu.
Yesus na wi grandomri
14 Meki wi tan hori a bribi san wi abi, bika wi abi wan bigi grandomri di go te na ini heimel. Dati na Yesus, a Manpikin fu Gado. 15 Bika wi no abi wan grandomri di no sabi den swakifasi fu wi. Ma wi abi Wan di psa ala den srefi tesi leki wi, ma En no sondu. 16 Meki wi kon dan sondro frede fesi Gado. Dan Gado o sori wi sari-ati nanga bun-ati, èn A o yepi wi te wi abi yepi fanowdu.

- Hebrewsma
- ←
- 4
- →

*4:3 Ps 95:11

*4:4 Gen 2:2

*4:5 Ps 95:11

*4:7 Ps 95:7-8

*4:8 Deut 31:7; Joz 22:4

*4:9 Ini Grikitongo a skrifi taki: “wan sabadei-rostu.”

*4:10 Gen 2:2

© 2002 WBT