- Kolose
- ←
- 4
- →

4
1 Un di de masra fu srafu, un mus gi den san bun èn san fiti. Bika un sabi tak' unu srefi abi wan Masra di de na heimel. * Ef 6:9
Wantu sani fu sabi ete
2 Hori doro na ini begi. Un mus tan na ai, èn un mus gi Gado tangi tu. 3 Begi tu gi wi. Begi tak' Gado sa opo wan doro gi a boskopu san wi e tyari, fu wi kan taki fu a kibritori fu Kristus. Na fu a tori disi meki mi de na straf'oso. 4 Begi tu tak' mi sa taki a tori disi krin soleki fa a mus de. 5 Un mus libi nanga koni na mindri fu den sma di no e bribi. Un no musu e lasi ten te un feni wan okasi. * Ef 5:16 6 Ala ten te un e taki, sma mus abi prisiri fu arki. A taki fu unu mus abi sowtu. Un mus sabi fa fu piki ibri sma tapu a yoisti fasi.
Den kriboi boskopu nanga odi
7 Tikikus sa ferteri unu fa ala sani e go nanga mi. Na wan lobi brada, wan wrokoman di de fu fertrow èn di e dini Masra makandra nanga wi. * Bosk 20:4; 2Tim 4:12; Ef 6:21-22 8 Na dat' meki mi e seni en kon na unu, fu a sa ferteri unu fa a e go nanga wi èn fu a trowstu unu. 9 Mi e seni en kon makandra nanga brada Onesimus, di de fu a grupu fu unu. A de wan brada di mi e fertrow èn di mi lobi. Den o ferteri unu ala sani san e psa dya. * Flm 10-12
10 Aristarkus di sroto makandra nanga mi, e seni odi gi unu. Markus, a famiri* Markus ben de wan brada noso sisa pikin fu Barnabas. fu Barnabas, e seni odi tu gi unu. Un ben kisi a boskopu kba san un mus du gi en. Efu a sa doro na unu, un mus teki en na unu. * Bosk 19:29; 27:2; Flm 24; Bosk 12:12,25 11 Yesus, di den e kari Yustus tu, e seni odi gi unu tu. Fu den Dyusma di kon na bribi, na den man disi wawan e wroko makandra nanga mi fu tyari sma kon ondro a tiri fu Gado. Den ben de wan bigi yepi gi mi.
12 Brada Epafras, di de fu a grupu fu unu, e seni odi gi unu tu. En na wan wrokoman fu Kristus Yesus èn ala ten a e begi tranga gi unu. A e begi tak' un sa tnapu tranga ini a bribi leki sma di de leki fa den mus de, èn di sabi krinkrin ala sani san Gado wani. * Kol 1:7; Flm 23 13 Bika mi kan taki fu en tak' a e meki furu muiti gi unu, nanga gi den sma ini Laodisea nanga Hiyerapolis. 14 A lobi datra Lukas nanga brada Demas e seni odi gi unu tu. * 2Tim 4:11; Flm 24; 2Tim 4:10; Flm 24
15 Un gi den brada na ini Laodisea odi, sosrefi Nimfa nanga a gemeente di e kon makandra na en oso. 16 Te a brifi disi leisi na ini a gemeente fu unu, dan un mus sorgu tak' a leisi tu na ini a gemeente fu Laodisea. Dan un mus leisi a brifi fu a gemeente fu Laodisea ini a gemeente fu unu tu. 17 Un taigi Arkipus tak' a mus sorgu tak' a klari a wroko san Masra ben gi en fu du. * Flm 2
18 Mi Paulus srefi e skrifi unu wan odi nanga mi eigi anu. Un mus prakseri mi na ini straf'oso. Meki a bun-ati fu Gado de nanga unu.

- Kolose
- ←
- 4
- →

*4:1 Ef 6:9

*4:5 Ef 5:16

*4:7 Bosk 20:4; 2Tim 4:12; Ef 6:21-22

*4:9 Flm 10-12

*4:10 Markus ben de wan brada noso sisa pikin fu Barnabas.

*4:10 Bosk 19:29; 27:2; Flm 24; Bosk 12:12,25

*4:12 Kol 1:7; Flm 23

*4:14 2Tim 4:11; Flm 24; 2Tim 4:10; Flm 24

*4:17 Flm 2

© 2002 WBT